রামকৃষ্ণ পরমহংস
রামকৃষ্ণ পরমহংস (১৮ই ফেব্রুয়ারি, ১৮৩৬ – ১৬ই আগস্ট, ১৮৮৬; পূর্বাশ্রমের নাম গদাধর চট্টোপাধ্যায়) ঊনবিংশ শতকের এক প্রখ্যাত ভারতীয় বাঙালি যোগসাধক, দার্শনিক ও ধর্মগুরু। তাঁর প্রচারিত ধর্মীয় চিন্তাধারায় রামকৃষ্ণ মিশন প্রতিষ্ঠা করেন তাঁর প্রধান শিষ্য স্বামী বিবেকানন্দ। তাঁরা উভয়েই বঙ্গীয় নবজাগরণের এবং ঊনবিংশ ও বিংশ শতাব্দীর হিন্দু নবজাগরণের অন্যতম পুরোধাব্যক্তিত্ব। তাঁর শিষ্যসমাজে, এমনকি তাঁর আধুনিক ভক্তসমাজেও তিনি ঈশ্বরের অবতাররূপে পূজিত হন।
স্বামী ব্রহ্মানন্দ
স্বামী ব্রহ্মানন্দ কলকাতার নিকটস্থ শিকরা-কুলীনগ্রামে জন্মগ্রহণ করেন। পিতা আনন্দমোহন ঘোষ। পূর্বাশ্রমে তাঁর নাম ছিল রাখালচন্দ্র ঘোষ। ১৮৭৫ সালে কলকাতার ট্রেনিং অ্যাকাডেমিতে পড়াশোনার সময় স্বামী বিবেকানন্দের সঙ্গে তাঁর আলাপ হয়। বিবাহের পর সংসারের প্রতি বীতশ্রদ্ধ হয় শ্রীরামকৃষ্ণের নিকটে এসে সন্ন্যাসধর্মে দীক্ষিত হন। জীবনের অধিকাংশ সময় তিনি পুরী ও ভুবনেশ্বরে কাটিয়েছিলেন। ভুবনেশ্বরের মঠও তাঁর দ্বারা প্রতিষ্ঠিত। স্বামী বিবেকানন্দ ১৮৯৮ খৃষ্টাব্দে রামকৃষ্ণ মিশন সমিতি প্রতিষ্ঠা করে ব্রহ্মানন্দ মহারাজকে তার প্রেসিডেন্ট করেন। মহারাজ দীর্ঘ দিন ওই পদে ব্রতি থেকে ভারতবর্ষ তথা সারা বিশ্বে রামকৃষ্ণ ভাবধারা ছড়িয়ে দেন ।